अम्पायर सम्झौता
क्रिकेट अम्पायर एन्ड स्कोरर एसोसिएसन अफ नेपाल र मलेसिया क्रिकेट संघबीच मलेसियाको घरेलु क्रिकेट लिगमा खेल अफिसियल आदान–प्रदान गर्ने सम्झौता भएको छ । मलेसियामा जारी आईसीसी क्रिकेट विश्वकप च्यालेन्ज लिग ‘ए’ का क्रममा क्वालालम्पुरमा यो सम्झौता भएको हो । 
काठमाडौँ — क्रिकेट अम्पायर एन्ड स्कोरर एसोसिएसन अफ नेपाल र मलेसिया क्रिकेट संघबीच मलेसियाको घरेलु क्रिकेट लिगमा खेल अफिसियल आदान–प्रदान गर्ने सम्झौता भएको छ । मलेसियामा जारी आईसीसी क्रिकेट विश्वकप च्यालेन्ज लिग ‘ए’ का क्रममा क्वालालम्पुरमा यो सम्झौता भएको हो । मलेसियाली क्रिकेट संघ (एमसीए) अध्यक्ष माहिन्दा बालिपुरम र अम्पायर एन्ड स्कोरर संघका अध्यक्ष बुद्धि प्रधानबीच सम्झौतापत्रमा हस्ताक्षर भयो । सम्झौताअनुसार दक्ष नेपाली अम्पायर र स्कोररहरूले मलेसियाको घरेलु क्रिकेटमा अफिसियलको भूमिका निर्वाह गर्न पाउनेछन् । मलेसियालका अम्पायर र स्कोररले पनि नेपालको घरेलु लिगमा सहयोग गर्नेछन् । सम्झौतापछि आईसीसी एसोसियट सदस्यसमेत रहेका एमसीए अध्यक्ष बलिपुरमले यसले दुवै देशका योग्य अम्पायर र स्कोररका लागि अवसर सृजना गरेको बताए । ‘एमसीए सधैं नेपाली क्रिकेटको नजिक छ र यो सम्झौता द्विपक्षीय सहयोगको दिशामा पहिलो कदम हो । एमसीए खेलाडीलाई मात्र होइन खेल अफिसियललाई पनि एक्सपोजर प्रदान गर्न प्रतिबद्ध छ,’ उनले थपे ।संघका अध्यक्ष प्रधानले दुई एसोसिएट देशबीचको यो सहमति सक्षम अफिसियललाई एक्स्स्पोजर र अवसर प्रदान गर्ने सवालमा उदाहरणीय काम भएको प्रतिक्रिया दिए । सम्झौताअनुसार प्रस्तावित प्रतियोगितामा माग भएअनुसार अफिसियल पठाउने निर्णय मलेसियाका लागि एमसीए र नेपलका लागि अम्पायर एन्ड स्कोरर संघले गर्नेछ ।